[pic] | KOMISIJA EVROPSKIH SKUPNOSTI |

Bruselj, 8.7.2005

KOM(2005) 308 končno

POROČILO KOMISIJE SVETU IN EVROPSKEMU PARLAMENTU

Posebna upravna regija Hongkong: Letno poročilo 2004

{SEC(2005) 922}

POROČILO KOMISIJE SVETU IN EVROPSKEMU PARLAMENTU

Posebna upravna regija Hongkong: Letno poročilo 2004

Glede izvajanja načela „Ena država, dva sistema“ je za leto 2004 značilen trend k večjemu vplivu celinskih organov oblasti na upravljanje Območja, zlasti z vključevanjem Stalnega odbora Nacionalnega ljudskega kongresa (SONLK) v proces ustavnega razvoja. To je povzročilo skrbi tako na območju kot zunaj njega glede neodvisnosti koncepta, da „prebivalci Hongkonga odločajo o prebivalcih Hongkonga“.

Leto se je med skupinami, naklonjenimi demokraciji, začelo z visokimi pričakovanji glede političnih reform, saj se je 100 000 prebivalcev Hongkonga 1. januarja udeležilo miroljubnega pohoda po mestnih ulicah in s tem izrazilo željo po večji udeležbi v politiki in upravljanju. Ta pričakovanja so bila dodatno spodbujena 7. januarja, ko je vlada Hongkonga vzpostavila Projektno skupino za ustavni razvoj, ki je začela s javnimi posvetovanji.

Vendar je 26. aprila SONLK na zahtevo organov lokalnih oblasti izdal odločbo z razlago ustave, ki velja za Hongkong in ki dopušča le manjše spremembe sistemov za izvolitev glavnega upravitelja Hongkonga v letu 2007 in članov zakonodajnega sveta v letu 2008. Nato se je vlada PUR Hongkong uskladila s to odločbo in možnosti za pomemben napredek v smeri splošnih volitev, ki so „končni cilj“ v skladu z ustavo, se niso izboljšale. Diplomatska demarša EU, ki je izrazila zaskrbljenost glede neskladnosti predloga SONLK z visoko stopnjo avtonomnosti, ki jo zagotavlja ustava, je bila 28. maja pripravljena v Beijingu in Hongkongu.

Ne glede na ta razvoj dogodkov je bila na septembrskih rednih volitvah v zakonodajni svet rekordna udeležba, 62 % volivcev je podprlo kandidate, naklonjene demokraciji, kar je pokazalo, da se na tem območju daje močna prednost večji demokraciji. Vendar so, ob upoštevanju obstoječega volilnega sistema, stranke, naklonjene demokraciji, dobile le 25 od 60 mest v zakonodajnem svetu. Provladne stranke so ohranile večino. Splošni potek volitev priča o politični zrelosti PUR in dokazuje, da obstaja zdrav temelj za nadaljnjo demokratizacijo.

Civilna družba in mediji Hongkonga še nadalje delujejo neovirano in med letom so postali bolj glasni in kritični. Zato so se njihovi odnosi z vlado PUR Hongkong in njenim vodstvom nekoliko poslabšali in to je načelo javno podporo nekaterim vladnim voditeljem Hongkonga. Kar zadeva novinarje, so nekateri tudi trdili, da se je nanje izvajal pritisk, da bi omilili svojo kritiko vladne politike.

Evropska komisija je pozdravila objavo osnutka zakona o rasnem razlikovanju septembra 2004 in upa, da bo izčrpno besedilo, usklajeno z mednarodnimi standardi, sprejeto leta 2005.

Politika upravljanja vlade Hongkonga in nekateri posebni projekti so bili med letom močno kritizirani. Treba je priznati, da sta vlada in politični sestav nekatere od teh kritik priznala, vsebovala pa so jih celo poročila, naročena od vlade same, tako kot tisto o slabem obvladovanju epidemije SARS-a. Drugi primeri so javni spori okoli nekaterih glavnih transakcij v zvezi z razvojem vladne lastnine (projekt za urbanistični načrt polotoka Hunghom, kulturni projekt okrožja Zahodni Kowloon in odložena kotacija na borzi izdaje delnic urbanističnega načrta REIT Links), ki so bile predmet splošnih obtožb o tajnih dogovorih med vlado in podjetji.

Dejstvo, da je bila zadnja od teh transakcij blokirana zaradi uspešnega pravnega ugovora na sodišču, je spodbudno znamenje nadaljnje neodvisnosti sodstva in pravne države v Hongkongu. Nadaljnja svoboda izražanja na Območju se kaže v stalni javni kritiki višjih vladnih uradnikov. Nekateri so zaradi pritiska odstopili – tako kot sekretar za zdravje sredi leta 2004 zaradi poročila o SARS-u. Nazadnje je odstopil sam glavni upravitelj (zaradi „zdravstvenih razlogov“) marca 2005.

Ekonomska politika centralne vlade v letu 2004 je znatno koristila Hongkongu. Začetek veljavnosti dogovora o tesnejšem gospodarskem partnerstvu, CEPA I, leta 2004 in njegova prihodnja poglobitev s CEPA II, začetek razprav o sodelovanju pri Pan Pearl River Cooperation, in – morda najpomembnejše – uvedba Celinskega obiskovalnega programa, so zagotovili pravo okrepitev zaupanja v gospodarstvo Hongkonga, ki je komaj leta 2004 zlezlo iz šestletne gospodarske recesije, ki se je leta 2003 še dodatno zaostrila zaradi vpliva epidemija SARS-a.

Med letom 2004 sta gospodarstvi Hongkonga in Kitajske postali bolj simbiotski, soodvisni in usklajeni. Povečano prepletanje dveh gospodarskih sistemov se lahko šteje za pozitivno tako za Kitajsko kot za Hongkong, z mnogimi podjetji iz Hongkonga, ki so bolj prisotna na celini, kar koristi tudi gospodarskemu razvoju Hongkonga.

Do sredine leta si je gospodarstvo dobro opomoglo. Ekonomska rast leta 2004 je bila 8,1 %, nezaposlenost je upadala, nepremičninski in tržni deleži so rasli, deflacijo je nadomestila skromna inflacija cen in javnofinančni primanjkljaj se je manjšal.

Trgovinski in finančni tokovi med Hongkongom in Evropsko unijo se še nadalje povečujejo in poglabljajo. Evropska unija je bila leta 2004 tretji največji ponudnik blaga Hongkongu, za celinsko Kitajsko in Japonsko, in tretji največji trg za izvoz iz Hongkonga, po ZDA in celinski Kitajski. Podjetja EU so vodilna v mnogih sektorjih, še zlasti na področju finančnih in drugih storitev.

Evropska komisija je še nadalje izražala zaskrbljenost zaradi pomanjkanja konkurenčnega prava v Hongkongu, vendar je bil majhen napredek opažen leta 2004. Rešitev tega vprašanja bo ostala najpomembnejša prednostna naloga v gospodarskih odnosih EU z Območjem. ES je z odobravanjem sprejela tudi napore PUR za zaščito pravice intelektualne lastnine, čeprav je bil Hongkong še vedno tretji po izvoru ponarejenega blaga, uvoženega v EU, zaradi česar so potrebna nadaljnja prizadevanja.

Uradni odnosi EU-Hongkong in sodelovanje na področju trgovine, priseljevanja, carine in poslovnega dialoga so se leta 2004 še poglobili. Evropski komisar za trgovino, Pascal Lamy, je uradno obiskal Hongkong marca 2004. Septembra se je sekretar za sodstvo in notranje zadeve Hongkonga, Ambrose Lee, srečal z evropskim komisarjem za sodstvo in notranje zadeve in v Bruslju odprl prvo srečanje Skupnega odbora ES-Hongkong za ponovni sprejem oseb. Septembra se je v Bruslju sestal 5. Skupni carinski odbor ES-Hongkong. Marca 2004 je bilo v Hongkongu 5. plenarno zasedanje Odbora EU-Hongkong za gospodarsko sodelovanje. Komisija pa je pozdravila tudi dogovor STO, da bo 6. ministrska konferenca STO v Hongkongu decembra 2005.

Podrobni podatki o analizi Komisije so navedeni v delovnem dokumentu služb Komisije SEC(2005) 922.